Molitva tridesetodnevnice za Hrvatsku i hrvatski narod 2015.
Molitva tridesetodnevnice za Hrvatsku i hrvatski narod, 2015. godine. Molitvu se treba moliti prije svake svete mise (ili neke druge pobožnosti i posta).

Oče, prikazujemo Ti ovu svetu misnu žrtvu za naš hrvatski narod u domovini i u svijetu, za sve potrebe hrvatskog naroda i naše domovine Hrvatske.
 
Oče, molimo Te za jedinstvo u hrvatskom narodu, za zajedništvo, molimo Te da se slome sve podijeljenosti u našem narodu, da budemo ujedinjeni za dobro našeg naroda i naše domovine. Molimo Te, da se preobrazi naš narod i naša domovina na Slavu Tvoga Imena, da se očituje da smo mi Tvoj narod, a Ti naš Bog. Neka se zna da nijedno oružje skovano protiv Tvoga naroda neće uspjeti, jer Ti si s nama.
 
Oče, otvori nebeske brane i neka se izlijeva izobilje Tvoga blagoslova da se naš narod i naša domovina Hrvatska preobraze i procvjetaju.
 
Molimo Te, podigni vođe po Tvome srcu u našem narodu da ga vode i zastupaju po Tvojoj svetoj volji i da sve što čine bude na dobro hrvatskog naroda i naše domovine Hrvatske.
 
Oče, molimo Te blagoslovi i sve Hrvate koji ne žive na svojoj djedovini i koji su rasuti po svijetu, blagoslovi njihove živote i obitelji, a one koji se trebaju vratiti, potakni da se vrate.
 
Oče, molimo Te i za sve kojima je Hrvatska druga domovina, da žive u miru i blagoslovu s hrvatskim narodom.
Marijo, naša Majko, Kraljice Hrvata, moli zajedno s nama za sve ove nakane i trajno budi naša zagovornica pred Prijestoljem Nebeskim. Tako neka bude. Amen.

Izvori 

Molitve
Hrvatsko 21. stoljeće